b'\n_START_ARTICLE_\nDiodor Sicilski\n_START_SECTION_\nBibliotheca historica\n_START_PARAGRAPH_\nDiodor v svojem zelo obse\xc5\xbenem delu v \xc5\xa1tiridesetih knjigah opisuje svetovno zgodovino od za\xc4\x8detka sveta do leta 60. pr. n. \xc5\xa1t.. Ohranilo je samo petnajst knjig (knjige 1-5 in 11-20). Odlomki iz izgubljenih knjig so se ohranili v Fotijevih delih in navedkih bizantinskega cesarja Konstantina VII. Porfirogeneta._NEWLINE_Delo je razdeljeno v tri sklope. Prvih \xc5\xa1est knjig obravnava misti\xc4\x8dno zgodovino nehelenskih in helenskih plemen do uni\xc4\x8denja Troje. Opisuje tudi zgodovino in kulturo Starega Egipta (1. knjiga), Mezopotamijo, Indijo, Skitijo in Arabijo (2. knjiga), severno Afriko (3. knjiga) ter Gr\xc4\x8dijo in Evropo (4.-6. knjiga). Zanimiv je njegov opis kopanja zlata v Nubiji v vzhodnem Egiptu, ki je eden od najzgodnej\xc5\xa1ih opisov s to tematiko. Diodor podrobno opisuje izkori\xc5\xa1\xc4\x8danje su\xc5\xbeenjskega dela in stra\xc5\xa1ne delovne pogoje._NEWLINE_V 7.-17. knjigi opisuje zgodovino sveta od Trojanske vojne do smrti Aleksandra Makedonskega._NEWLINE_V zadnjem delu (18.-20. knjiga) opisuje zgodovinske dogodke od Aleksandrovih naslednikov do leta 60. pr. n. \xc5\xa1t. oziroma Cezarjevih galskih vojn. Konec 20. knige se ni ohranil._NEWLINE_Zgodovinski podatki iz njegove Biblioteke po mnenju sodobnih zgodovinarjev niso najbolj verodostojni, ker se je Diodor so zgodovine v\xc3\xaadel nekriti\xc4\x8dno in resni\xc4\x8dne dogodke me\xc5\xa1al z mitolo\xc5\xa1kimi. Delo je kljub temu pomembno, ker vsebuje sklice in navedke mnogih starej\xc5\xa1ih avtorjev, katerih dela so se izgubila. Mednje spadajo Hekataj Abderski, Ktezij, Efor, Teopomp, Hieronim Kardijski, Duris, Diul, Filist Siraku\xc5\xa1ki, Timej, Polibij in Posidonij.'